## Pravilnik o načinu obavljanja medicinsko-biokemijske djelatnosti u liječničkim ordinacijama

### NN 34/2005 (16.3.2005.), Pravilnik o načinu obavljanja medicinsko-biokemijske djelatnosti u liječničkim ordinacijama

**MINISTARSTVO ZDRAVSTVA I SOCIJALNE SKRBI**

**691**

Na temelju članka 4. stavka 2.
Zakona o medicinsko-biokemijskoj djelatnosti (»Narodne novine«, br. 121/2003) na prijedlog Hrvatske komore medicinskih
biokemičara i uz prethodno pribavljeno mišljenje Hrvatske liječničke komore,
ministar zdravstva i socijalne skrbi donosi

**PRAVILNIK**

**O NAČINU OBAVLJANJA MEDICINSKO-**

**-BIOKEMIJSKE DJELATNOSTI**

**U LIJEČNIČKIM ORDINACIJAMA**

Članak 1.

Ovim Pravilnikom propisuje se
način obavljanja medicinsko--biokemijske djelatnosti u liječničkim ordinacijama.

Članak 2.

Liječnik može samostalno u
ordinaciji provoditi medicinsko-biokemijske pretrage koje se temelje na
vizualnoj procjeni.

Medicinsko-biokemijske pretrage
iz stavka 1. ovoga članka su jednostavne kvalitativne i semikvantitativne
pretrage koje se koriste za probiranje, kontrolu i praćenje bolesti te
postavljanje radne dijagnoze:

– glukoza u krvi (test-traka),

– okultno krvarenje u stolici,

– mikroskopski pregled perianalnog otiska (ljepljivim celofanom),

– mikroskopski pregled stolice na
parazite (nativan
preparat),

– albumin u mokraći (test-traka),

– test na trudnoću (hCG u mokraći),

– troponin-T
u krvi (test-traka),

– ovulacijski test (LH u
mokraći),

– laktati
u krvi (test-traka),

– sredstva ovisnosti u mokraći
(test-traka).

Kvalitativna analiza mokraće:

– fizikalni pregled mokraće
(boja, izgled, relativna volumna masa),

– kemijski pregled mokraće
(test-traka),

– mikroskopski pregled sedimenta
mokraće (nakon prethodne izobrazbe).

Mikroskopski pregled sedimenta
mokraće liječnik može provoditi nakon prethodne izobrazbe u kliničkoj bolnici
ili kliničkom bolničkom centru, s time da prethodna izobrazba uključuje
najmanje 100 uzorka mokraće nefroloških bolesnika.

Dodatne pretrage mogu se uvoditi
sukladno preporukama Hrvatske komore medicinskih biokemičara.

Članak 3.

Liječnik koji provodi pretrage u
ordinaciji dužan se koristiti Priručnikom o medicinsko-biokemijskim pretragama
u liječničkoj ordinaciji izdanim od Hrvatske komore medicinskih biokemičara.

Priručnik iz stavka 1. ovoga
članka sadrži opis svih postupaka određivanja za medicinsko-biokemijske
pretrage koje se provode u liječničkoj ordinaciji (kliničko značenje pretrage,
vrsta uzorka, priprema bolesnika, dometi i ograničenja pretrage, interpretacije
rezultata), upute za kalibraciju, kontrolu i održavanje opreme i upute o
sigurnosti i zdravlju (upute za zaštitu osoblja, upute za skupljanje, rukovanje
i uklanjanje biološkog materijala).

Članak 4.

O provođenju
medicinsko-biokemijske djelatnosti u liječničkoj ordinaciji trebaju se voditi sljedeći
administrativni podaci:

– ime i prezime liječnika koji
provodi pretrage,

– popis pretraga,

– popis laboratorijske opreme,

– popis proizvođača i dobavljača
laboratorijske opreme i reagenasa, kao i servisa,

– cijene pretraga,

– dnevna, mjesečna i godišnja
evidencija – HLK o broju provedenih pretraga.

Članak 5.

Liječnička ordinacija u kojoj se
provode medicinsko-biokemijske pretrage treba čuvati zapise nalaza sukladno
posebnim propisima o vođenju i čuvanju medicinske dokumentacije.

Članak 6.

Liječnička ordinacija u kojoj se
provode medicinsko-biokemijske pretrage treba sudjelovati u programu vanjske
procjene kvalitete pretraga za koje takav program postoji.

Zapise o vanjskoj procjeni
kvalitete liječnička ordinacija obvezna je čuvati pet godina.

Članak 7.

Ovaj Pravilnik stupa na snagu osmoga dana od dana objave u
»Narodnim novinama«.

Klasa: 011-02/04-04/29

Urbroj: 534-06-05-2

Zagreb, 4. ožujka 2005.

Ministar

**doc****. dr. sc. Neven Ljubičić**, v. r.

Pravilnik, NN 34/2005-691